《题唐子畏匡山读书图》
清代·德普

有客示我匡山图，万山深处人读书。丹青满眼生气逼，谁画此者唐六如。

曾闻兹山秀岩壑，襟带江湖控衡霍。长林绝地生风霆，飞瀑垂天挂帘箔。

谷窿云蓊相吐吞，藤萝为屋松为门。青冥无梯势突兀，探幽到此心神昏。

五老峰高人绝迹，三峡桥危心胆裂。閒招白鹤瞰神龙，深涧疑存太古雪。

咏茅选胜构书堂，牙签玉轴纷琳琅。无人唤起李太白，惜哉头白方徜徉。

披图谛玩经营意，惨淡霜毫无董巨。平生剩有山水情，颇爱读书无此处。

作者简介：辅国公德普，字子元，一字脩庵，号香松道人，郑献亲王济尔哈朗曾孙。袭辅国公，官宗人府右宗人。有《主善斋诗集》。